               EUROPOS KOMISIJA
            Briuselis, 2018 07 25
            COM(2018) 551 final
            2018/0292(NLE)
            Pasiūlymas
            TARYBOS SPRENDIMAS
            Sąjungoje taikyti Jungtinių Tautų Europos ekonomikos komisijos taisykles Nr. 9, 63 ir 92 dėl suvienodintų triračių transporto priemonių, mopedų ir L kategorijos transporto priemonių pakaitinių išmetimo triukšmo slopinimo sistemų patvirtinimo, atsižvelgiant į jų skleidžiamą triukšmą, nuostatų

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

               Jungtinių Tautų Europos ekonomikos komisija (JT EEK) rengia tarptautiniu lygmeniu suderintus reikalavimus, kuriais siekia pašalinti technines kliūtis prekybai variklinėmis transporto priemonėmis tarp Jungtinių Tautų Europos ekonomikos komisijos susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (pataisytas 1958 m. susitarimas)
                  1
                Susitariančiųjų šalių ir užtikrinti, kad šios transporto priemonės atitiktų aukštus sveikatos, saugos ir aplinkos apsaugos standartus.

               Europos Sąjunga, kaip ir valstybės narės, yra pataisyto 1958 m. susitarimo Susitariančioji šalis ir taiko daugumą pagal šį susitarimą priimtų JT taisyklių, išskyrus tas, kurios nesuteikia tokio paties arba didesnio lygio apsaugos nei ES teisės aktai. Iki šiol tokiomis buvo JT taisyklė Nr. 9 dėl triračių transporto priemonių skleidžiamo triukšmo
                  2
               , Nr. 63 dėl mopedų skleidžiamo triukšmo
                  3
                ir Nr. 92 dėl L kategorijos transporto priemonių pakaitinių išmetimo triukšmo slopinimo sistemų
                  4
                (toliau – atitinkamai JT taisyklė Nr. 9, Nr. 63 ir Nr. 92). Tačiau JT taisyklės buvo neseniai pakeistos, kad užtikrintų tokį pat aplinkos apsaugos lygį, kokį nustato tipo tvirtinimo procedūrą reglamentuojantys Sąjungos teisės aktai, todėl šias JT taisykles Sąjunga dabar gali pradėti taikyti. Minėtomis taisyklėmis siekiama nustatyti lygiavertes nuostatas dėl motociklų garso kontrolės ir paaiškinimus dėl stovinčių šių transporto priemonių triukšmo matavimo.

               ES lygmeniu Europos Parlamento ir Tarybos reglamento (ES) Nr. 168/2013 dėl dviračių ir triračių transporto priemonių bei keturračių patvirtinimo ir rinkos priežiūros
                  5
                IV, V ir VI prieduose, kuriuose daroma nuoroda į Reglamento (ES) Nr. 134/2014, kuriuo nustatomi su dviračių ir triračių transporto priemonių bei keturračių, jų komponentų, sistemų ir atskirų techninių mazgų aplinkosauginiu ir varymo sistemų veiksmingumu susiję reikalavimai
                  6
               , IX priedą, reikalaujama, kad motorinių dviračių ir triračių transporto priemonių tipas būtų tvirtinamas laikantis garso lygio matavimo procedūrų ir ribinių verčių, nustatytų Reglamento (ES) Nr. 168/2013 IV, V ir VI prieduose.

               Šiuo Tarybos sprendimu nustatoma JT taisyklių Nr. 9, 63 ir 92 taikymo tvarka Sąjungoje, o Komisija įgaliojama apie tai panešti JT generaliniam sekretoriui.

               •Suderinamumas su toje pačioje politikos srityje galiojančiomis nuostatomis

               Šis pasiūlymas papildo ir visiškai atitinka su automobilių pramone susijusią Sąjungos vidaus rinkos politiką.

               WP 29 sistema stiprinamas tarptautinis transporto priemonių standartų derinimas. 1958 m. susitarimas yra labai svarbus siekiant šio tikslo, nes ES gamintojai gali laikytis bendrų tipo patvirtinimo taisyklių žinodami, kad jų gaminiai bus pripažinti atitinkančiais Susitariančiųjų šalių nacionalinės teisės aktus. Tokiu būdu, pvz., Reglamentu (ES) Nr. 134/2014 jau leidžiama taikyti JT taisyklę Nr. 41 dėl motociklų patvirtinimo atsižvelgiant į triukšmą, o Reglamentu (ES) Nr. 3/2014 dėl dviračių bei triračių transporto priemonių ir keturračių funkcinės saugos reikalavimų ir Reglamentu (ES) Nr. 44/2014 dėl minėtų transporto priemonių konstrukcijos ir bendrųjų reikalavimų privaloma taikyti 31 JT taisyklę.

               Panašiai nustatyta ir Reglamentu (EB) Nr. 661/2009 dėl variklinių transporto priemonių bendrosios saugos, kuriuo daugiau kaip 50 ES direktyvų panaikinamos ir pakeičiamos atitinkamais reglamentais, parengtais remiantis 1958 m. susitarimu ir Direktyva 2007/46/EB
                  7
               , kuria valstybių narių patvirtinimo sistemos pakeistos Sąjungoje taikoma tvirtinimo procedūra ir nustatyta suderinta sistema, pagrįsta visoms naujoms transporto priemonėms, sistemoms, sudedamosioms dalims ir atskiriems techniniams mazgams taikomomis administracinėmis nuostatomis ir bendrais techniniais reikalavimais. Ta direktyva JT taisyklės įtrauktos į ES tipo patvirtinimo sistemą kaip tipo patvirtinimo reikalavimai arba kaip Sąjungos teisės aktų alternatyvos. Priėmus tą direktyvą, JT taisyklės vis dažniau integruojamos į Sąjungos teisės aktus, susijusius su ES tipo patvirtinimu.

               •Suderinamumas su kitomis Sąjungos politikos sritimis

               Pasiūlymas atitinka reglamentų (ES) Nr. 168/2013 ir 134/2014 tikslus, todėl atitinka ir ES sveikatos, saugos ir aplinkos tikslus ir tikslą siekti pažangos tarptautiniu lygiu derinant L kategorijos transporto priemones (dvirates ir trirates transporto priemones ir keturračius) reglamentuojančius teisės aktus.

                  Be to, pasiūlymas atitinka Tarybos sprendimą 97/836/EB, atsižvelgiant į tai, kad Europos bendrija taiko pataisytą 1958 m. susitarimą. WP 29 sistema taip pat yra susijusi su Sąjungos konkurencingumo politika, o jai ši iniciatyva daro teigiamą poveikį. Šis pasiūlymas taip pat dera su Sąjungos transporto ir energetikos politika, į kurią deramai atsižvelgiama rengiant ir priimant JT taisykles, kurioms taikomas 1958 m. susitarimas.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

                  Atsižvelgiant į Tarybos sprendimo dalyką ir turinį, teisinis pagrindas yra SESV 114 ir 207 straipsniai kartu su 218 straipsnio 9 dalimi. Tarybos sprendimo priėmimo tvarka yra išdėstyta Tarybos sprendimo 97/836/EB 3 straipsnio 3 dalyje.

               •Subsidiarumo principas (neišimtinės kompetencijos atveju)

               Garso reikalavimai jau suderinti ES lygmeniu, tačiau atitinkami teisės aktai yra pasenę ir turi būti atnaujinti, atsižvelgiant į nuo jų priėmimo pasiektą techninę pažangą. Tik Europos Sąjunga gali taikyti tokius tarptautinius dokumentus kaip lygiavertės JT taisyklės ir įtraukti juos į ES variklinių transporto priemonių tipo patvirtinimo sistemą. Tai ne tik užkerta kelią vidaus rinkos susiskaidymui, bet ir užtikrina vienodus sveikatos, saugos ir aplinkos standartus visoje Sąjungoje. Be to, esama masto ekonomijos privalumų: gaminiai gali būti gaminami visai Sąjungos ir netgi tarptautinei rinkai ir jų nereikia specialiai pritaikyti, kad kiekvienoje valstybėje narėje būtų gautas nacionalinis tipo patvirtinimas.

                  Todėl pasiūlymas atitinka subsidiarumo principą.

               •Proporcingumo principas

                  Pasiūlymas atitinka proporcingumo principą, kadangi juo nesiekiama daugiau nei būtina norint įgyvendinti tinkamo vidaus rinkos veikimo užtikrinimo tikslus, tuo pačiu išlaikant aukštą visuomenės saugos ir aplinkos apsaugos lygį.

               •Priemonės pasirinkimas

               Siūloma priemonė: Tarybos sprendimas.

                  Tarybos sprendimo pasirinkimas laikomas tinkamu, nes tai atitinka Tarybos sprendimo 97/836/EB 3 straipsnio 3 dalies reikalavimus.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Galiojančių teisės aktų ex post vertinimas / tinkamumo patikrinimas

                  Netaikoma.

               •Konsultacijos su suinteresuotosiomis šalimis

                  Rengdama šį pasiūlymą Europos Komisija konsultavosi su suinteresuotosiomis šalimis ir jų organizacijomis. Motociklų darbo grupė surengė posėdį, kurio metu su valstybių narių, gamintojų (Europos ir šalių bei atskirų bendrovių), sudedamųjų dalių gamintojų, transporto organizacijų ir naudotojų atstovais vyko bendros konsultacijos dėl numatomų veiksmų, susijusių su transporto priemonių triukšmo sklidimu. Visos šios grupės ir JT EEK triukšmo darbo grupės darbe dalyvavusios suinteresuotosios šalys pritarė tų trijų JT EEK taisyklių nuostatoms. Siūloma JT taisyklių Nr. 9, 63 ir 92 taikymo tvarka taip pat pristatyta Motorinių transporto priemonių techniniam komitetui, kuris veikia kaip kelių transporto priemonių teisės aktų komitologijos komitetas, nustatytas Direktyvos 2007/46/EB 40 straipsniu, ir nebuvo gauta jokių pastabų.

               •Tiriamųjų duomenų rinkimas ir naudojimas

                  Rengiant šį pasiūlymą nepriklausomo tyrimo neprireikė. Vis dėlto šį pasiūlymą peržiūrėjo Motorinių transporto priemonių techninis komitetas. Kalbant apie JT taisyklių Nr. 9, 63 ir 92 nuostatas, reikia pažymėti, kad Komisijos užsakymu 2015–2016 m. buvo atliktas tyrimas, kurio išvadose pasiūlyta patobulinti šias tris taisykles siekiant užtikrinti bent tokio paties lygio reikalavimus kaip reglamentuose (ES) Nr. 168/2013 ir 134/2014. Atlikus šį tyrimą, Komisija, remdamasi jo išvadomis, pateikė reikiamus šių trijų JT taisyklių pakeitimų pasiūlymus; šie pasiūlymai buvo priimti 2017 m. kovo mėn. WP 29 sesijos metu ir vėliau įtraukti į 1 dalyje („Pasiūlymo aplinkybės“) minėtas redakcijas.

               •Poveikio vertinimas

               Rengiantis taikyti JT taisykles Nr. 9, 63 ir 92 Reglamentu (ES) Nr. 168/2013 dabar nustatytų triukšmo sklidimo viršutinių ir (arba) apatinių ribų peržiūra nereikalinga. Be to, JT taisyklėse išdėstytų bandymų metodų apimtis ir moksliniai principai prilygsta numatytiesiems Reglamente (ES) Nr. 134/2014. Todėl, atsižvelgiant į bendrą siūlomų garso skleidimo bandymų metodų ir garso skleidimo viršutinių ir apatinių ribų lygiavertiškumą, nesitikima, kad siūloma taikymo tvarka turės visuomeninio, aplinkos ar ekonominio poveikio Europos Sąjungai ar EEE.

                  Pagal Europos Parlamento ir Tarybos reglamentą (ES) Nr. 168/2013 dėl dviračių ir triračių transporto priemonių bei keturračių patvirtinimo ir rinkos priežiūros buvo atlikta L kategorijos transporto priemonių triukšmo ir neteisėto keitimo sąnaudų ir naudos analizė ir ji atskleidė, kad dėl neteisėto keitimo pablogėtų L kategorijos transporto priemonių triukšmo skleidimas. Šiuo atžvilgiu JT taisyklėmis Nr. 9, 63 ir 92 įvedami bandymo metodai ir garso skleidimo ribinės vertės, taip pat ekonomiškai efektyvūs neteisėto keitimo prevencijos būdai ir priemonės, kurie visiškai dera su L kategorijos transporto priemonių teisėkūros iniciatyva.

               •Reglamentavimo tinkamumas ir supaprastinimas

               Ši iniciatyva nesukurs papildomos administracinės naštos, nes įmonėms, įskaitant MVĮ, JT taisyklėmis, kurias siūloma taikyti ES, nebus nustatyta naujų ataskaitų teikimo ar kitų administracinių prievolių. Priešingai, siekiama sumažinti administracinę naštą, nes taikydami pasauliniu mastu suderintus reikalavimus gamintojai galės pateikti sistemų ir sudedamųjų dalių patvirtinimo dokumentus ne tik ES, bet ir 1958 m. susitarimo Susitariančiųjų šalių eksporto rinkose už ES ribų.

                  Pasiūlymas daro itin teigiamą poveikį ES automobilių pramonės konkurencingumui ir tarptautinei prekybai. Pripažinta, kad ES prekybos partnerėms pats geriausias būdas pašalinti netarifines prekybos kliūtis ir sudaryti arba išplėsti ES automobilių pramonės įmonių galimybes patekti į rinką – patvirtinti tarptautiniu mastu suderintas transporto priemonių taisykles.

               •Pagrindinės teisės

                  Pasiūlymas poveikio pagrindinių teisių apsaugai neturi.

               4.POVEIKIS BIUDŽETUI

                  Ši iniciatyva poveikio biudžetui neturi.

               5.KITI ELEMENTAI

               •Įgyvendinimo planai ir stebėsena, vertinimas ir ataskaitų teikimo tvarka

                  Netaikoma.

               •Aiškinamieji dokumentai (direktyvoms)

                  Netaikoma.

               •Išsamus konkrečių pasiūlymo nuostatų paaiškinimas

                  Iniciatyva siekiama Sąjungoje taikyti JT taisykles Nr. 9, 63 ir 92 dėl triračių transporto priemonių ir mopedų skleidžiamo triukšmo ir atitinkamai dėl L kategorijos transporto priemonių pakaitinių išmetimo triukšmo slopinimo sistemų.

               2018/0292 (NLE)

               Pasiūlymas

               TARYBOS SPRENDIMAS

               Sąjungoje taikyti Jungtinių Tautų Europos ekonomikos komisijos taisykles Nr. 9, 63 ir 92 dėl suvienodintų triračių transporto priemonių, mopedų ir L kategorijos transporto priemonių pakaitinių išmetimo triukšmo slopinimo sistemų patvirtinimo, atsižvelgiant į jų skleidžiamą triukšmą, nuostatų

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 114 ir 207 straipsnius kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Tarybos sprendimu 97/836/EB
                  8
                Sąjunga prisijungė prie Jungtinių Tautų Europos ekonomikos komisijos susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (pataisytas 1958 m. susitarimas)
                  9
               ;

               (2)suderinus Jungtinių Tautų Europos ekonomikos komisijos taisyklės Nr. 9 „Suvienodintos L2, L4 ir L5 kategorijų transporto priemonių patvirtinimo, atsižvelgiant į skleidžiamą garsą, nuostatos“
                  10
               , Taisyklės Nr. 63 „Suvienodintos L1 kategorijos transporto priemonių patvirtinimo, atsižvelgiant į skleidžiamą garsą, nuostatos“
                  11
                ir Taisyklės Nr. 92 „Vienodos nuostatos dėl L1, L2, L3, L4 ir L5 kategorijų transporto priemonėms skirtų pakaitinių išmetimo triukšmo slopinimo sistemų (NORESS) patvirtinimo atsižvelgiant į skleidžiamą garsą“
                  12
                (toliau – JT taisyklės Nr. 9, 63 ir 92) reikalavimus, siekiama pašalinti technines kliūtis pataisyto 1958 m. susitarimo Susitariančiųjų šalių tarpusavio prekybai motorinėmis transporto priemonėmis ir užtikrinti, kad šios transporto priemonės atitiktų aukštus saugos ir apsaugos standartus. L kategorijos transporto priemonėms priklauso lengvosios transporto priemonės, kaip antai motoriniai dviračiai, dviračiai ar triračiai mopedai, motociklai su lopšeliu ar be jo, triračiai ir keturračiai;

               (3)Europos Parlamento ir Tarybos reglamentu (ES) Nr. 168/2013
                  13
                ir Komisijos deleguotuoju reglamentu (ES) Nr. 134/2014
                  14
                reikalaujama priimti dviračių ir triračių transporto priemonių bei keturračių leidžiamų garso lygių ir pakaitinių išmetimo triukšmo slopinimo sistemų reikalavimus ir bandymo procedūras;

               (4)Reglamento (ES) Nr. 168/2013 IV, V ir VI prieduose ir Reglamento (ES) Nr. 134/2014 IX priede nustatyti L kategorijos transporto priemonių tipo patvirtinimo, atsižvelgiant į leidžiamą triukšmo lygį ir išmetimo sistemą, reikalavimai;

               (5)Sąjunga, prisijungusi prie pataisyto 1958 m. susitarimo, prisijungė prie įvairių JT taisyklių, išvardytų Sprendimo 97/836/EB II priede. JT taisyklių Nr. 9, 63 ir 92 tame sąraše nebuvo;

               (6)kaip numatyta Sprendimo 97/836/EB 3 straipsnio 3 dalyje ir vadovaudamasi pataisyto 1958 m. susitarimo 1 straipsnio 7 dalimi, Sąjunga gali nuspręsti taikyti vieną, kai kurias ar visas JT taisykles, prie kurių ji nebuvo prisijungusi, kai prisijungė prie pataisyto 1958 m. susitarimo;

               (7)po to, kai pastaraisiais JT taisyklių Nr. 9, 63 ir 92 pakeitimais šios taisyklės buvo suderintos su atitinkamomis reglamentų (ES) Nr. 168/2013 ir (ES) Nr. 134/2014 techninėmis nuostatomis, siekiant nustatyti tarptautiniu lygiu suderintus bendrus reikalavimus Sąjungai tikslinga pradėti taikyti JT taisykles Nr. 9, 63 ir 92. Tuomet Sąjunga galėtų remtis vienu reikalavimų rinkiniu, pripažįstamu visame pasaulyje, visų pirma pataisyto 1958 m. susitarimo Susitariančiosiose šalyse,

               PRIĖMĖ ŠĮ SPRENDIMĄ:

               1 straipsnis

               Europos Sąjunga taiko Jungtinių Tautų Europos ekonomikos komisijos taisyklę Nr. 9 „Suvienodintos L2, L4 ir L5 kategorijų transporto priemonių patvirtinimo, atsižvelgiant į skleidžiamą garsą, nuostatos“, Taisyklę Nr. 63 „Suvienodintos L1 kategorijos transporto priemonių patvirtinimo, atsižvelgiant į skleidžiamą garsą, nuostatos“ ir Taisyklę Nr. 92 „Vienodos nuostatos dėl L1, L2, L3, L4 ir L5 kategorijų transporto priemonėms skirtų pakaitinių išmetimo triukšmo slopinimo sistemų (NORESS) patvirtinimo atsižvelgiant į skleidžiamą garsą“.

               2 straipsnis

               Apie šį sprendimą Komisija praneša Jungtinių Tautų generaliniam sekretoriui.

               3 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        OL L 346, 1997 12 17, p. 78.

                     (2)

                        JT EEK dokumentas TRANS/WP.29/2017/2 [OL: po paskelbimo nuorodą pakeisti ES OL paskelbimo nuoroda]

                     (3)

                        JT EEK dokumentas TRANS/WP.29/2017/4 [OL: po paskelbimo nuorodą pakeisti ES OL paskelbimo nuoroda]

                     (4)

                        JT EEK dokumentas TRANS/WP.29/2017/5 [OL: po paskelbimo nuorodą pakeisti ES OL paskelbimo nuoroda]

                     (5)

                        OL L 60, 2013 3 2, p. 52.

                     (6)

                        OL L 53, 2014 2 21, p. 1.

                     (7)

                        OL L 263, 2007 10 9, p. 1.

                     (8)

                        1997 m. lapkričio 27 d. Tarybos sprendimas 97/836/EB dėl Europos bendrijos prisijungimo prie Jungtinių Tautų Europos ekonominės komisijos susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (pataisytas 1958 m. susitarimas) (OL L 346, 1997 12 17, p. 78).

                     (9)

                        OL L 346, 1997 12 17, p. 81.

                     (10)

                        JT EEK dokumentas TRANS/WP.29/2017/2 [OL: po paskelbimo nuorodą pakeisti ES OL paskelbimo nuoroda]

                     (11)

                        JT EEK dokumentas TRANS/WP.29/2017/4 [OL: po paskelbimo nuorodą pakeisti ES OL paskelbimo nuoroda]

                     (12)

                        JT EEK dokumentas TRANS/WP.29/2017/5 [OL: po paskelbimo nuorodą pakeisti ES OL paskelbimo nuoroda]

                     (13)

                        2013 m. sausio 15 d. Europos Parlamento ir Tarybos reglamentas (ES) Nr. 168/2013 dėl dviračių ir triračių transporto priemonių bei keturračių patvirtinimo ir rinkos priežiūros (OL L 60, 2013 3 2, p. 52).

                     (14)

                        2013 m. gruodžio 16 d. Komisijos deleguotasis reglamentas (ES) Nr. 134/2014, kuriuo Europos Parlamento ir Tarybos reglamentas (ES) Nr. 168/2013 papildomas aplinkosauginio ir varymo sistemų veiksmingumo reikalavimais ir iš dalies keičiamas jo V priedas, (OL L 53, 2014 2 21, p. 1).


               EUROPOS KOMISIJA
            Briuselis, 2018 12 13
            COM(2018) 828 final
            2018/0418(NLE)
            Pasiūlymas
            TARYBOS SPRENDIMAS
            dėl Europos bendrijos ir Šveicarijos Konfederacijos susitarimo dėl kriterijų ir mechanizmų, padedančių nustatyti valstybę, atsakingą už valstybėje narėje ar Šveicarijoje pateikto prieglobsčio prašymo nagrinėjimą, Europos Sąjungos, Šveicarijos Konfederacijos ir Lichtenšteino Kunigaikštystės protokolo dėl prieigos prie EURODAC teisėsaugos tikslais sudarymo

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

               2013 m. liepos 19 d. priimtas ir įsigaliojo Reglamentas (ES) Nr. 603/2013
                  1
               , kuriuo nauja redakcija išdėstytas 2000 m. gruodžio 11 d. Reglamentas Nr. 2725/2000 dėl „Eurodac“ sistemos sukūrimo pirštų atspaudams lyginti siekiant veiksmingiau taikyti Dublino konvenciją. Reglamentas taikomas nuo 2015 m. liepos 20 d.

               Reglamentu (ES) Nr. 603/2013, inter alia, sudaromos sąlygos teisėsaugos institucijoms susipažinti su EURODAC duomenimis teroristinių ir kitų sunkių nusikaltimų prevencijos, atskleidimo ir tyrimo tikslais. Teisėsaugos institucijoms turėtų būti suteikta galimybė teikti prašymą palyginti pirštų atspaudų duomenis su EURODAC centrinėje duomenų bazėje saugomais duomenimis, kai jos siekia tiksliai nustatyti asmens, įtariamo padarius teroristinį ar sunkų nusikaltimą, tapatybę arba gauti apie jį išsamesnės informacijos.

               2004 m. spalio 26 d. sudarytas Europos bendrijos ir Šveicarijos Konfederacijos susitarimas dėl kriterijų ir mechanizmų, padedančių nustatyti valstybę, atsakingą už valstybėje narėje ar Šveicarijoje pateikto prieglobsčio prašymo nagrinėjimą (toliau – 2004 m. spalio 26 d. Susitarimas)
                  2
               . 2008 m. vasario 28 d. sudarytas Europos bendrijos, Šveicarijos Konfederacijos ir Lichtenšteino Kunigaikštystės protokolas dėl Lichtenšteino Kunigaikštystės prisijungimo prie Europos bendrijos ir Šveicarijos Konfederacijos susitarimo dėl kriterijų ir mechanizmų, padedančių nustatyti valstybę, atsakingą už valstybėje narėje ar Šveicarijoje pateikto prieglobsčio prašymo nagrinėjimą (toliau – 2008 m. vasario 28 d. Protokolas)
                  3
               .

               Šveicarija ir Lichtenšteinas taiko su prieglobsčiu susijusias Reglamento (ES) Nr. 603/2013 nuostatas pagal 2004 m. spalio 26 d. Susitarimą ir 2008 m. vasario 28 d. Protokolą. Tačiau teisėsaugos institucijų prieiga prie EURODAC nepatenka į minėto Susitarimo ir Protokolo taikymo sritį.

               2014 m. gegužės 14 d. susitikime su Komisijos atstovais Danija, Šveicarija, Lichtenšteinas, Norvegija ir Islandija patvirtino, kad yra suinteresuotos pradėti derybas su Europos Sąjunga, kad su teisėsauga susijusios Reglamento (ES) Nr. 603/2013 nuostatos joms būtų taikomos pagal tarptautinį susitarimą.

               2015 m. gruodžio 14 d. Taryba įgaliojo Komisiją pradėti derybas dėl Europos Sąjungos ir, inter alia, Šveicarijos ir Lichtenšteino susitarimo dėl Šveicarijos ir Lichtenšteino dalyvavimo taikant duomenų palyginimo ir perdavimo teisėsaugos tikslais procedūrą, numatytą Reglamento (ES) Nr. 603/2013 dėl „Eurodac“ sistemos pirštų atspaudams lyginti sukūrimo siekiant veiksmingai taikyti Reglamentą (ES) Nr. 604/2013, kuriuo išdėstomi valstybės narės, atsakingos už trečiosios šalies piliečio arba asmens be pilietybės vienoje iš valstybių narių pateikto tarptautinės apsaugos prašymo nagrinėjimą, nustatymo kriterijai ir mechanizmai, ir dėl valstybių narių teisėsaugos institucijų bei Europolo teisėsaugos tikslais teikiamų prašymų palyginti duomenis su „Eurodac“ sistemos duomenimis VI skyriuje.

               Derybos baigtos ir parafuotas susitarimas – 2004 m. spalio 26 d. Susitarimo protokolas, kuriuo į 2004 m. spalio 26 d. Susitarimo taikymo sritį įtraukiama prieiga teisėsaugos tikslais.

               Pradėjus taikyti su teisėsauga susijusias Reglamento (ES) Nr. 603/2013 nuostatas Šveicarijai ir Lichtenšteinui, jų teisėsaugos institucijoms būtų sudarytos sąlygos teikti prašymą palyginti pirštų atspaudų duomenis su kitų dalyvaujančių valstybių įvestais, EURODAC duomenų bazėje saugomais duomenimis, kai jos siekia nustatyti asmens, įtariamo padarius teroristinį ar sunkų nusikaltimą, arba aukos tapatybę arba gauti apie juos išsamesnės informacijos. Be to, juo būtų sudarytos sąlygos visų kitų dalyvaujančių valstybių (valstybių narių ar asocijuotųjų šalių) teisėsaugos institucijoms tais pačiais tikslais teikti prašymą palyginti pirštų atspaudų duomenis su Šveicarijos ir Lichtenšteino įvestais, EURODAC duomenų bazėje saugomais duomenimis.

               Šio protokolo tikslas – nustatyti teisiškai privalomas teises ir pareigas siekiant užtikrinti, kad Šveicarijai ir Lichtenšteinui būtų veiksmingai taikomos su teisėsauga susijusios Reglamento (ES) Nr. 603/2013 nuostatos. Protokole nustatyta, kad visos dalyvaujančios valstybės – kitos ES valstybės narės, asocijuotosios šalys arba Šveicarija ir Lichtenšteinas, – turinčios prieigą prie EURODAC, taip pat gali teisėsaugos tikslais naudotis viena kitos duomenimis.

               •Suderinamumas su toje pačioje politikos srityje galiojančiomis nuostatomis

               Pasiūlymas dera su ES politika, susijusia su prieiga prie EURODAC duomenų bazės.

               •Suderinamumas su kitomis Sąjungos politikos sritimis

               Pasiūlymas dera su ES politika laisvės, saugumo ir teisingumo erdvėje.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

               Šio Tarybos sprendimo pasiūlymo teisinis pagrindas – Sutarties dėl Europos Sąjungos veikimo (SESV) 87 straipsnio 2 dalies a punktas, 88 straipsnio 2 dalies a punktas kartu su 218 straipsnio 6 dalies a punktu.

               •Subsidiarumo principas (neišimtinės kompetencijos atveju)

               2004 m. spalio 26 d. Susitarimas yra galiojantis ES ir Šveicarijos sudarytas tarptautinis susitarimas. Vadovaujantis ES sutarties 5 straipsnyje nustatytu subsidiarumo principu, šio Susitarimo protokolo tikslus galima pasiekti tik ES lygmens Komisijos pasiūlymu.

               •Proporcingumo principas

                  Pasiūlymas atitinka proporcingumo principą, nes juo neviršijama to, kas būtina siekiant, kad Šveicarijai ir Lichtenšteinui būtų veiksmingai taikomos su teisėsauga susijusios EURODAC reglamento (ES) Nr. 603/2013 nuostatos.

               •Priemonės pasirinkimas

               Pagal SESV 218 straipsnio 6 dalį turi būti priimtas Tarybos sprendimas dėl susitarimo sudarymo.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Konsultacijos su suinteresuotosiomis šalimis

                  Dėl derybų turinio ir eigos konsultuotasi su Taryba (Prieglobsčio darbo grupe). Europos Parlamentui (LIBE komitetui) pateikta informacija.

               4.KITI ELEMENTAI

               •Išsamus konkrečių pasiūlymo nuostatų paaiškinimas

                  Pasiūlyme išdėstytas sprendimas, kuriuo įgaliojama Europos Sąjungos vardu sudaryti ES ir Šveicarijos bei Lichtenšteino protokolą. SESV numatyta, kad Komisijos pasiūlymą dėl sprendimo leisti pasirašyti ir sudaryti tarptautinį susitarimą priima Taryba.

                  Protokole nustatyta, kad Reglamentas (ES) Nr. 603/2013 taikomas Šveicarijai ir Lichtenšteinui, kiek tai susiję su prieiga prie EURODAC teisėsaugos tikslais. Todėl juo suteikiama galimybė kitų dalyvaujančių valstybių paskirtosioms teisėsaugos institucijoms ir Europolui teikti prašymą palyginti duomenis su Šveicarijos ir Lichtenšteino į EURODAC centrinę sistemą perduotais duomenimis. Taip pat juo suteikiama galimybė Šveicarijos ir Lichtenšteino paskirtosioms teisėsaugos institucijoms teikti prašymą palyginti duomenis su kitų dalyvaujančių valstybių į EURODAC centrinę sistemą perduotais duomenimis.

                  Protokolu užtikrinama, kad dabartinis ES lygmens asmens duomenų apsaugos lygis būtų taikomas Šveicarijos ir Lichtenšteino bei valstybių narių valdžios institucijoms pagal Protokolą tvarkant asmens duomenis. Tokiam asmens duomenų tvarkymui turėtų būti taikomas jų nacionalinėje teisėje nustatytas asmens duomenų apsaugos standartas, atitinkantis 2016 m. balandžio 27 d. Europos Parlamento ir Tarybos direktyvą (ES) 2016/680 dėl fizinių asmenų apsaugos kompetentingoms institucijoms tvarkant asmens duomenis nusikalstamų veikų prevencijos, tyrimo, atskleidimo ar baudžiamojo persekiojimo už jas arba bausmių vykdymo tikslais ir dėl laisvo tokių duomenų judėjimo, ir kuria panaikinamas Tarybos pamatinis sprendimas 2008/977/TVR.

                  Protokole nustatyta, kad Šveicarija ir Lichtenšteinas gali naudotis EURODAC teisėsaugos tikslais, prieš tai teisiškai ir techniškai įgyvendinusios Sprendimą 2008/615/TVR dėl daktiloskopinių duomenų.

                  Protokole nustatyta, kad 2004 m. spalio 26 d. Susitarime numatyti mechanizmai dėl pakeitimų turėtų būti taikomi visiems pakeitimams, susijusiems su prieiga prie EURODAC teisėsaugos tikslais.

               2018/0418 (NLE)

               Pasiūlymas

               TARYBOS SPRENDIMAS

               dėl Europos bendrijos ir Šveicarijos Konfederacijos susitarimo dėl kriterijų ir mechanizmų, padedančių nustatyti valstybę, atsakingą už valstybėje narėje ar Šveicarijoje pateikto prieglobsčio prašymo nagrinėjimą, Europos Sąjungos, Šveicarijos Konfederacijos ir Lichtenšteino Kunigaikštystės protokolo dėl prieigos prie EURODAC teisėsaugos tikslais sudarymo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 87 straipsnio 2 dalies a punktą, 88 straipsnio 2 dalies a punktą ir 218 straipsnio 6 dalies a punktą,

               atsižvelgdama į Europos Komisijos pasiūlymą,

               atsižvelgdama į Europos Parlamento pritarimą
                  4
               ,

               kadangi:

               (1)pagal [data] Sprendimą [XXX]
                  5
                Europos bendrijos ir Šveicarijos Konfederacijos susitarimo dėl kriterijų ir mechanizmų, padedančių nustatyti valstybę, atsakingą už valstybėje narėje ar Šveicarijoje pateikto prieglobsčio prašymo nagrinėjimą, Europos Sąjungos, Šveicarijos Konfederacijos ir Lichtenšteino Kunigaikštystės protokolas dėl prieigos prie EURODAC teisėsaugos tikslais pasirašytas [data] su sąlyga, kad jis bus sudarytas vėliau;

               (2)siekiant remti ir stiprinti valstybių narių ir Šveicarijos bei Lichtenšteino kompetentingų institucijų policijos bendradarbiavimą teroristinių ir kitų sunkių nusikaltimų prevencijos, atskleidimo ir tyrimo tikslais, Europos Sąjunga turi imtis veiksmų, kad Šveicarija ir Lichtenšteinas galėtų naudotis su teisėsauga susijusiais EURODAC aspektais;

               (3)šis Protokolas turėtų būti patvirtintas Europos Sąjungos vardu;

               (4)pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės 3 straipsnį šios valstybės narės pranešė apie savo pageidavimą dalyvauti priimant ir taikant šį sprendimą;

               (5)pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas,

               PRIĖMĖ ŠĮ SPRENDIMĄ:

               1 straipsnis

               Sąjungos vardu patvirtinamas Europos bendrijos ir Šveicarijos Konfederacijos susitarimo dėl kriterijų ir mechanizmų, padedančių nustatyti valstybę, atsakingą už valstybėje narėje ar Šveicarijoje pateikto prieglobsčio prašymo nagrinėjimą, Europos Sąjungos, Šveicarijos Konfederacijos ir Lichtenšteino Kunigaikštystės protokolas dėl prieigos prie EURODAC teisėsaugos tikslais (toliau – Protokolas).

               Protokolo tekstas pridedamas prie šio sprendimo.

               2 straipsnis

               Tarybos pirmininkas paskiria asmenį (-is), įgaliotą (-us) Europos Sąjungos vardu pateikti Protokolo 4 straipsnio 2 dalyje numatytą pranešimą ir taip pareikšti Europos Sąjungos sutikimą laikytis Protokolo.

               3 straipsnis

               Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

               Priimta Briuselyje

                     Tarybos vardu

                     Pirmininkas

                     (1)

                        2013 m. birželio 26 d. Europos Parlamento ir Tarybos reglamentas (ES) Nr. 603/2013 dėl „Eurodac“ sistemos pirštų atspaudams lyginti sukūrimo siekiant veiksmingai taikyti Reglamentą (ES) Nr. 604/2013, kuriuo išdėstomi valstybės narės, atsakingos už trečiosios šalies piliečio arba asmens be pilietybės vienoje iš valstybių narių pateikto tarptautinės apsaugos prašymo nagrinėjimą, nustatymo kriterijai ir mechanizmai, ir dėl valstybių narių teisėsaugos institucijų bei Europolo teisėsaugos tikslais teikiamų prašymų palyginti duomenis su „Eurodac“ sistemos duomenimis ir kuriuo iš dalies keičiamas Reglamentas (ES) Nr. 1077/2011, kuriuo įsteigiama Europos didelės apimties IT sistemų laisvės, saugumo ir teisingumo erdvėje operacijų valdymo agentūra (OL L 180, 2013 6 29, p. 1).

                     (2)

                        OL L 53, 2008 2 27, p. 5.

                     (3)

                        OL L 160, 2011 6 18, p. 39.

                     (4)

                        OL C […], […], p. […].

                     (5)

                        OL L […], […], p. […].

    ---documentbreak---

               EUROPOS KOMISIJA
            Briuselis, 2018 12 13
            COM(2018) 828 final
            PRIEDAS
            prie
            pasiūlymo dėl TARYBOS SPRENDIMO
            dėl Europos bendrijos ir Šveicarijos Konfederacijos susitarimo dėl kriterijų ir mechanizmų, padedančių nustatyti valstybę, atsakingą už valstybėje narėje ar Šveicarijoje pateikto prieglobsčio prašymo nagrinėjimą, Europos Sąjungos, Šveicarijos Konfederacijos ir Lichtenšteino Kunigaikštystės protokolo dėl prieigos prie EURODAC teisėsaugos tikslais sudarymo

               PRIEDAS

               prie

               pasiūlymo dėl TARYBOS SPRENDIMO

               dėl Europos bendrijos ir Šveicarijos Konfederacijos susitarimo dėl kriterijų ir mechanizmų, padedančių nustatyti valstybę, atsakingą už valstybėje narėje ar Šveicarijoje pateikto prieglobsčio prašymo nagrinėjimą, Europos Sąjungos, Šveicarijos Konfederacijos ir Lichtenšteino Kunigaikštystės protokolo dėl prieigos prie EURODAC teisėsaugos tikslais sudarymo

               EUROPOS SĄJUNGA

               ir

               ŠVEICARIJOS KONFEDERACIJA

               bei

               LICHTENŠTEINO KUNIGAIKŠTYSTĖ

               toliau kartu – Šalys,

               (1)
                     ATSIŽVELGDAMOS į tai, kad 2004 m. spalio 26 d. sudarytas Europos bendrijos ir Šveicarijos Konfederacijos susitarimas dėl kriterijų ir mechanizmų, padedančių nustatyti valstybę, atsakingą už valstybėje narėje ar Šveicarijoje pateikto prieglobsčio prašymo nagrinėjimą (toliau – 2004 m. spalio 26 d. Susitarimas)
                  1
               ;

               (2)
                     ATSIŽVELGDAMOS į tai, kad 2008 m. vasario 28 d. sudarytas Europos bendrijos, Šveicarijos Konfederacijos ir Lichtenšteino Kunigaikštystės protokolas dėl Lichtenšteino Kunigaikštystės prisijungimo prie Europos bendrijos ir Šveicarijos Konfederacijos susitarimo dėl kriterijų ir mechanizmų, padedančių nustatyti valstybę, atsakingą už valstybėje narėje ar Šveicarijoje pateikto prieglobsčio prašymo nagrinėjimą (toliau – 2008 m. vasario 28 d. Protokolas)
                  2
               ;

               (3)
                     PRIMINDAMOS, kad 2013 m. birželio 26 d. Europos Sąjunga priėmė Europos Parlamento ir Tarybos reglamentą (ES) Nr. 603/2013 dėl „Eurodac“ sistemos pirštų atspaudams lyginti sukūrimo siekiant veiksmingai taikyti Reglamentą (ES) Nr. 604/2013, kuriuo išdėstomi valstybės narės, atsakingos už trečiosios šalies piliečio arba asmens be pilietybės vienoje iš valstybių narių pateikto tarptautinės apsaugos prašymo nagrinėjimą, nustatymo kriterijai ir mechanizmai, ir dėl valstybių narių teisėsaugos institucijų bei Europolo teisėsaugos tikslais teikiamų prašymų palyginti duomenis su „Eurodac“ sistemos duomenimis ir kuriuo iš dalies keičiamas Reglamentas (ES) Nr. 1077/2011, kuriuo įsteigiama Europos didelės apimties IT sistemų laisvės, saugumo ir teisingumo erdvėje operacijų valdymo agentūra (toliau – Reglamentas (ES) Nr. 603/2013)
                  3
               ;

               (4)
                     PRIMINDAMOS, kad Reglamente (ES) Nr. 603/2013 nustatytomis duomenų palyginimo ir perdavimo teisėsaugos tikslais procedūromis nėra plėtojamos EURODAC nuostatos, kaip apibrėžta 2004 m. spalio 26 d. Susitarime ir 2008 m. vasario 28 d. Protokole;

               (5)
                     ATSIŽVELGDAMOS į tai, kad Europos Sąjunga ir Šveicarijos Konfederacija (toliau – Šveicarija) bei Lichtenšteino Kunigaikštystė (toliau – Lichtenšteinas) turėtų sudaryti Protokolą, kad Šveicarija ir Lichtenšteinas galėtų taikyti su teisėsauga susijusius EURODAC aspektus ir kad atitinkamai Šveicarijos ir Lichtenšteino paskirtosios teisėsaugos institucijos galėtų teikti prašymus palyginti pirštų atspaudų duomenis su kitų dalyvaujančių valstybių į EURODAC centrinę sistemą perduotais duomenimis;

               (6)
                     ATSIŽVELGDAMOS į tai, kad su teisėsauga susijusias Reglamento (ES) Nr. 603/2013 nuostatas taikant Šveicarijai ir Lichtenšteinui, kitų dalyvaujančių valstybių paskirtosioms teisėsaugos institucijoms ir Europolui taip pat turėtų būti suteikta galimybė teikti prašymus palyginti pirštų atspaudų duomenis su Šveicarijos ir Lichtenšteino į EURODAC centrinę sistemą perduotais duomenimis;

               (7)
                     ATSIŽVELGDAMOS į tai, kad dalyvaujančių valstybių paskirtųjų teisėsaugos institucijų ir Europolo vykdomam asmens duomenų tvarkymui teroristinių arba kitų sunkių nusikaltimų prevencijos, nustatymo ir tyrimo tikslais pagal šį Protokolą turėtų būti taikomas jų nacionalinėje teisėje nustatytas asmens duomenų apsaugos standartas, atitinkantis 2016 m. balandžio 27 d. Europos Parlamento ir Tarybos direktyvą (ES) 2016/680 dėl fizinių asmenų apsaugos kompetentingoms institucijoms tvarkant asmens duomenis nusikalstamų veikų prevencijos, tyrimo, atskleidimo ar baudžiamojo persekiojimo už jas arba bausmių vykdymo tikslais ir dėl laisvo tokių duomenų judėjimo, ir kuria panaikinamas Tarybos pamatinis sprendimas 2008/977/TVR

                     4

               ;

               (8)
                     ATSIŽVELGDAMOS į tai, kad taip pat turėtų būti taikomos kitos Reglamente (ES) Nr. 603/2013 nustatytos sąlygos, susijusios su dalyvaujančių valstybių paskirtųjų institucijų ir Europolo vykdomu asmens duomenų tvarkymu teroristinių arba kitų sunkių nusikaltimų prevencijos, nustatymo ar tyrimo tikslais;

               (9)
                     ATSIŽVELGDAMOS į tai, kad prieiga Šveicarijos ir Lichtenšteino paskirtosioms institucijoms turėtų būti suteikiama tik su sąlyga, kad palyginus su prašančiosios valstybės nacionalinių pirštų atspaudų duomenų bazių ir visų kitų dalyvaujančių valstybių automatinių pirštų atspaudų identifikavimo sistemų informacija pagal 2008 m. birželio 23 d. Tarybos sprendimą 2008/615/TVR dėl tarpvalstybinio bendradarbiavimo gerinimo, visų pirma kovos su terorizmu ir tarpvalstybiniu nusikalstamumu srityje
                  5
               , nepavyko nustatyti duomenų subjekto tapatybės. Remiantis ta sąlyga reikalaujama, kad prašančioji valstybė atliktų palyginimus su visų kitų dalyvaujančių valstybių automatinių pirštų atspaudų identifikavimo sistemų, kurios techniškai prieinamos, informacija pagal Tarybos sprendimą 2008/615/TVR, nebent ta prašančioji valstybė gali pavirtinti, jog esama pagrįstų priežasčių tikėti, kad tai atlikus nepavyks nustatyti duomenų subjekto tapatybės. Tokių pagrįstų priežasčių pirmiausia esama tada, kai specifinis atvejis neturi jokios operatyvinės ar tiriamosios sąsajos su konkrečia dalyvaujančia valstybe. Remiantis ta sąlyga reikalaujama, kad prašančioji valstybė pagal Tarybos sprendimą 2008/615/TVR vykdytų pirmiausia teisišką ir technišką įgyvendinimą daktiloskopinių duomenų srityje, kadangi neturėtų būti leidžiama atlikti patikrinimo EURODAC sistemoje teisėsaugos tikslais prieš tai neatlikus pirmiau minėtų veiksmų;

               (10)
                     ATSIŽVELGDAMOS į tai, kad prieš atlikdamos paiešką EURODAC sistemoje, Šveicarijos ir Lichtenšteino paskirtosios institucijos taip pat turėtų pasinaudoti Vizų informacine sistema pagal 2008 m. birželio 23 d. Tarybos sprendimą 2008/633/TVR dėl valstybių narių paskirtų institucijų ir Europolo prieigos prie Vizų informacinės sistemos (VIS) teroristinių ir kitų sunkių nusikaltimų prevencijos, atskleidimo ir tyrimo tikslais
                  6
               , jei tenkinamos sąlygos palyginimui atlikti;

               (11)
                     ATSIŽVELGDAMOS į tai, kad visiems naujiems teisės aktams ir naujiems aktams ar priemonėms, susijusiems su prieiga prie EURODAC teisėsaugos tikslais, turėtų būti taikomi tie patys mechanizmai dėl naujų teisės aktų ir naujų aktų ar priemonių, įskaitant Mišraus komiteto vaidmenį, kokie numatyti 2004 m. spalio 26 d. Susitarime ir 2008 m. vasario 28 d. Protokole,

               SUSITARĖ:

               1 straipsnis

               1.
                     Šveicarija įgyvendina Reglamento (ES) Nr. 603/2013 nuostatas, susijusias su pirštų atspaudų duomenų palyginimu su EURODAC centrinėje sistemoje saugomais duomenimis teisėsaugos tikslais, ir jį taiko palaikydama santykius su Lichtenšteinu ir kitomis dalyvaujančiomis valstybėmis.

               2.
                     Lichtenšteinas įgyvendina Reglamento (ES) Nr. 603/2013 nuostatas, susijusias su pirštų atspaudų duomenų palyginimu su EURODAC centrinėje sistemoje saugomais duomenimis teisėsaugos tikslais, ir jį taiko palaikydamas santykius su Šveicarija ir kitomis dalyvaujančiomis valstybėmis.

               3.
                     Europos Sąjungos valstybės narės, išskyrus Daniją, laikomos dalyvaujančiomis valstybėmis pagal 1 ir 2 dalis. Jos taiko Šveicarijai ir Lichtenšteinui Reglamento (ES) Nr. 603/2013 nuostatas, susijusias prieiga teisėsaugos tikslais.

               4.
                     Danija, Islandija ir Norvegija laikomos dalyvaujančiomis valstybėmis pagal 1 ir 2 dalis tiek, kiek jų ir Europos Sąjungos santykiams taikomi atitinkami susitarimai, panašūs į šį susitarimą, kuriais Šveicarija ir Lichtenšteinas pripažįstamos kaip dalyvaujančios valstybės.

               2 straipsnis

               1.
                     Protokolas Šveicarijai neįsigalioja tol, kol Šveicarija neįgyvendins ir nepradės taikyti Direktyvos (ES) 2016/680 nuostatų ir Reglamente (ES) Nr. 603/2013 nustatytų sąlygų dėl asmens duomenų tvarkymo nacionalinėms institucijoms tvarkant asmens duomenis Reglamento (ES) Nr. 603/2013 1 straipsnio 2 dalyje nustatytais tikslais.

               2.
                     Protokolas Lichtenšteinui neįsigalioja tol, kol Lichtenšteinas neįgyvendins ir nepradės taikyti Direktyvos (ES) 2016/680 nuostatų ir Reglamente (ES) Nr. 603/2013 nustatytų sąlygų dėl asmens duomenų tvarkymo nacionalinėms institucijoms tvarkant asmens duomenis Reglamento (ES) Nr. 603/2013 1 straipsnio 2 dalyje nustatytais tikslais.

               3 straipsnis

               2004 m. spalio 26 d. Susitarimo ir 2008 m. vasario 28 d. Protokolo nuostatos dėl naujų teisės aktų ir naujų aktų ar priemonių, be kita ko, susijusių su Mišriu komitetu, taikomos visiems naujiems teisės aktams ir naujiems aktams ar priemonėms, susijusiems su prieiga prie EURODAC teisėsaugos tikslais.

               4 straipsnis

               1.
                     Šalys ratifikuoja arba patvirtina šį Protokolą. Ratifikavimo arba patvirtinimo dokumentai deponuojami Europos Sąjungos Tarybos generaliniam sekretoriui, kuris yra šio Protokolo depozitaras.

               2.
                     Protokolas įsigalioja pirmą kito mėnesio dieną po to, kai depozitaras praneša Šalims apie Europos Sąjungos ir bent vienos iš Šalių ratifikavimo ar patvirtinimo dokumento deponavimą.

               3.
                     Protokolas Šveicarijai netaikomas tol, kol Šveicarija neįgyvendins Tarybos sprendimo 2008/615/TVR 6 skyriaus nuostatų ir kol pagal Tarybos sprendimo 2008/616/TVR dėl Sprendimo 2008/615/TVR dėl tarpvalstybinio bendradarbiavimo gerinimo, visų pirma kovos su terorizmu ir tarpvalstybiniu nusikalstamumu srityje, įgyvendinimo
                  7
                priedo 4 skyrių Šveicarijos atžvilgiu nebus atliktas vertinimas dėl daktiloskopinių duomenų.

               4.
                     Protokolas Lichtenšteinui netaikomas tol, kol Lichtenšteinas neįgyvendins Tarybos sprendimo 2008/615/TVR 6 skyriaus nuostatų ir kol pagal Tarybos sprendimo 2008/616/TVR priedo 4 skyrių Lichtenšteino atžvilgiu nebus atliktas vertinimas dėl daktiloskopinių duomenų.

               5 straipsnis

               1.
                     Kiekviena Šalis gali pasitraukti iš šio Protokolo, nusiųsdama depozitarui raštišką pranešimą. Šis pranešimas įsigalioja praėjus šešiems mėnesiams nuo jo deponavimo.

               2.
                     Protokolas nustoja galioti, jei Europos Sąjunga arba Šveicarija ir Lichtenšteinas iš jo pasitraukia.

               3.
                     Protokolas nustoja galioti Šveicarijai, jei jai nustoja galioti 2004 m. spalio 26 d. Susitarimas.

               4.
                     Protokolas nustoja galioti Lichtenšteinui, jei jam nustoja galioti 2008 m. vasario 28 d. Protokolas.

               5.
                     Vienos Šalies pasitraukimas iš Protokolo arba jo sustabdymas ar nutraukimas vienos Šalies atžvilgiu neturės poveikio nei 2004 m. spalio 26 d. Susitarimui, nei 2008 m. vasario 28 d. Protokolui.

               6 straipsnis

               Protokolas sudaromas vienu originaliu egzemplioriumi anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, nyderlandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis; visi tekstai yra vienodai autentiški.

               Originalas deponuojamas depozitarui, kuris kiekvienai Šaliai parengia patvirtintą originalo kopiją.

               Priimta Briuselyje [data]

                     (1)

                        OL L 53, 2008 2 27, p. 5.

                     (2)

                        OL L 160, 2011 6 18, p. 39.

                     (3)

                        OL L 180, 2013 6 29, p. 1.

                     (4)

                        OL L 119, 2016 5 4, p. 89.

                     (5)

                        OL L 210, 2008 8 6, p. 1.

                     (6)

                        OL L 218, 2008 8 13, p. 129.

                     (7)

                        OL L 210, 2008 8 6, p. 12.


               EUROPOS KOMISIJA
            Briuselis, 2018 12 13
            COM(2018) 831 final
            2018/0421(NLE)
            Pasiūlymas
            TARYBOS SPRENDIMAS
            dėl Europos bendrijos ir Šveicarijos Konfederacijos susitarimo dėl kriterijų ir mechanizmų, padedančių nustatyti valstybę, atsakingą už valstybėje narėje ar Šveicarijoje pateikto prieglobsčio prašymo nagrinėjimą, Europos Sąjungos, Šveicarijos Konfederacijos ir Lichtenšteino Kunigaikštystės protokolo dėl prieigos prie EURODAC teisėsaugos tikslais pasirašymo Europos Sąjungos vardu

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

               2013 m. liepos 19 d. priimtas ir įsigaliojo Reglamentas (ES) Nr. 603/2013
                  1
               , kuriuo nauja redakcija išdėstytas 2000 m. gruodžio 11 d. Reglamentas Nr. 2725/2000 dėl „Eurodac“ sistemos sukūrimo pirštų atspaudams lyginti siekiant veiksmingiau taikyti Dublino konvenciją. Reglamentas taikomas nuo 2015 m. liepos 20 d.

               Reglamentu (ES) Nr. 603/2013, inter alia, sudaromos sąlygos teisėsaugos institucijoms susipažinti su EURODAC duomenimis teroristinių ir kitų sunkių nusikaltimų prevencijos, atskleidimo ir tyrimo tikslais. Teisėsaugos institucijoms turėtų būti suteikta galimybė teikti prašymą palyginti pirštų atspaudų duomenis su EURODAC centrinėje duomenų bazėje saugomais duomenimis, kai jos siekia tiksliai nustatyti asmens, įtariamo padarius teroristinį ar sunkų nusikaltimą, tapatybę arba gauti apie jį išsamesnės informacijos.

               2004 m. spalio 26 d. sudarytas Europos bendrijos ir Šveicarijos Konfederacijos susitarimas dėl kriterijų ir mechanizmų, padedančių nustatyti valstybę, atsakingą už valstybėje narėje ar Šveicarijoje pateikto prieglobsčio prašymo nagrinėjimą (toliau – 2004 m. spalio 26 d. Susitarimas)
                  2
               . 2008 m. vasario 28 d. sudarytas Europos bendrijos, Šveicarijos Konfederacijos ir Lichtenšteino Kunigaikštystės protokolas dėl Lichtenšteino Kunigaikštystės prisijungimo prie Europos bendrijos ir Šveicarijos Konfederacijos susitarimo dėl kriterijų ir mechanizmų, padedančių nustatyti valstybę, atsakingą už valstybėje narėje ar Šveicarijoje pateikto prieglobsčio prašymo nagrinėjimą (toliau – 2008 m. vasario 28 d. Protokolas)
                  3
               .

               Šveicarija ir Lichtenšteinas taiko su prieglobsčiu susijusias Reglamento (ES) Nr. 603/2013 nuostatas pagal 2004 m. spalio 26 d. Susitarimą ir 2008 m. vasario 28 d. Protokolą. Tačiau teisėsaugos institucijų prieiga prie EURODAC nepatenka į minėto Susitarimo ir Protokolo taikymo sritį.

               2014 m. gegužės 14 d. susitikime su Komisijos atstovais Danija, Šveicarija, Lichtenšteinas, Norvegija ir Islandija patvirtino, kad yra suinteresuotos pradėti derybas su Europos Sąjunga, kad su teisėsauga susijusios Reglamento (ES) Nr. 603/2013 nuostatos joms būtų taikomos pagal tarptautinį susitarimą.

               2015 m. gruodžio 14 d. Taryba įgaliojo Komisiją pradėti derybas dėl Europos Sąjungos ir, inter alia, Šveicarijos ir Lichtenšteino susitarimo dėl Šveicarijos ir Lichtenšteino dalyvavimo taikant duomenų palyginimo ir perdavimo teisėsaugos tikslais procedūrą, numatytą Reglamento (ES) Nr. 603/2013 dėl „Eurodac“ sistemos pirštų atspaudams lyginti sukūrimo siekiant veiksmingai taikyti Reglamentą (ES) Nr. 604/2013, kuriuo išdėstomi valstybės narės, atsakingos už trečiosios šalies piliečio arba asmens be pilietybės vienoje iš valstybių narių pateikto tarptautinės apsaugos prašymo nagrinėjimą, nustatymo kriterijai ir mechanizmai, ir dėl valstybių narių teisėsaugos institucijų bei Europolo teisėsaugos tikslais teikiamų prašymų palyginti duomenis su „Eurodac“ sistemos duomenimis VI skyriuje.

               Derybos baigtos ir parafuotas susitarimas – 2004 m. spalio 26 d. Susitarimo protokolas, kuriuo į 2004 m. spalio 26 d. Susitarimo taikymo sritį įtraukiama prieiga teisėsaugos tikslais.

               Pradėjus taikyti su teisėsauga susijusias Reglamento (ES) Nr. 603/2013 nuostatas Šveicarijai ir Lichtenšteinui, jų teisėsaugos institucijoms būtų sudarytos sąlygos teikti prašymą palyginti pirštų atspaudų duomenis su kitų dalyvaujančių valstybių įvestais, EURODAC duomenų bazėje saugomais duomenimis, kai jos siekia nustatyti asmens, įtariamo padarius teroristinį ar sunkų nusikaltimą, arba aukos tapatybę arba gauti apie juos išsamesnės informacijos. Be to, juo būtų sudarytos sąlygos visų kitų dalyvaujančių valstybių (valstybių narių ar asocijuotųjų šalių) teisėsaugos institucijoms tais pačiais tikslais teikti prašymą palyginti pirštų atspaudų duomenis su Šveicarijos ir Lichtenšteino įvestais, EURODAC duomenų bazėje saugomais duomenimis.

               Šio protokolo tikslas – nustatyti teisiškai privalomas teises ir pareigas siekiant užtikrinti, kad Šveicarijai ir Lichtenšteinui būtų veiksmingai taikomos su teisėsauga susijusios Reglamento (ES) Nr. 603/2013 nuostatos. Protokole nustatyta, kad visos dalyvaujančios valstybės – kitos ES valstybės narės, asocijuotosios šalys arba Šveicarija ir Lichtenšteinas, – turinčios prieigą prie EURODAC, taip pat gali teisėsaugos tikslais naudotis viena kitos duomenimis.

               •Suderinamumas su toje pačioje politikos srityje galiojančiomis nuostatomis

               Pasiūlymas dera su ES politika, susijusia su prieiga prie EURODAC duomenų bazės.

               •Suderinamumas su kitomis Sąjungos politikos sritimis

               Pasiūlymas dera su ES politika laisvės, saugumo ir teisingumo erdvėje.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

               Šio Tarybos sprendimo pasiūlymo teisinis pagrindas – Sutarties dėl Europos Sąjungos veikimo (SESV) 87 straipsnio 2 dalies a punktas, 88 straipsnio 2 dalies a punktas kartu su SESV 218 straipsnio 5 dalimi.

               •Subsidiarumo principas (neišimtinės kompetencijos atveju)

               2004 m. spalio 26 d. Susitarimas yra galiojantis ES ir Šveicarijos sudarytas tarptautinis susitarimas. Vadovaujantis ES sutarties 5 straipsnyje nustatytu subsidiarumo principu, šio Susitarimo protokolo tikslus galima pasiekti tik ES lygmens Komisijos pasiūlymu.

               •Proporcingumo principas

                  Siekiant remti ir stiprinti valstybių narių ir Šveicarijos bei Lichtenšteino kompetentingų institucijų policijos bendradarbiavimą teroristinių ir kitų sunkių nusikaltimų prevencijos, atskleidimo ir tyrimo tikslais, ES turi imtis veiksmų, kad Šveicarija ir Lichtenšteinas galėtų naudotis su teisėsauga susijusiais EURODAC aspektais. Pasiūlymas atitinka proporcingumo principą, nes juo neviršijama to, kas būtina siekiant, kad Šveicarijai ir Lichtenšteinui būtų veiksmingai taikomos su teisėsauga susijusios EURODAC reglamento (ES) Nr. 603/2013 nuostatos.

               •Priemonės pasirinkimas

               Pagal SESV 218 straipsnio 5 dalį turi būti priimtas Tarybos sprendimas, kuriuo suteikiami įgaliojimai pasirašyti Susitarimą.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Konsultacijos su suinteresuotosiomis šalimis

                  Dėl derybų turinio ir eigos konsultuotasi su Taryba (Prieglobsčio darbo grupe). Europos Parlamentui (LIBE komitetui) pateikta informacija.

               4.KITI ELEMENTAI

               •Išsamus konkrečių pasiūlymo nuostatų paaiškinimas

                  Pasiūlyme išdėstytas sprendimas, kuriuo įgaliojama Europos Sąjungos vardu pasirašyti ES ir Šveicarijos bei Lichtenšteino protokolą. SESV numatyta, kad Komisijos pasiūlymą dėl sprendimo leisti pasirašyti ir sudaryti tarptautinį susitarimą priima Taryba.

                  Protokole nustatyta, kad Reglamentas (ES) Nr. 603/2013 taikomas Šveicarijai ir Lichtenšteinui, kiek tai susiję su prieiga prie EURODAC teisėsaugos tikslais. Todėl juo suteikiama galimybė kitų dalyvaujančių valstybių paskirtosioms teisėsaugos institucijoms ir Europolui teikti prašymą palyginti duomenis su Šveicarijos ir Lichtenšteino į EURODAC centrinę sistemą perduotais duomenimis. Taip pat juo suteikiama galimybė Šveicarijos ir Lichtenšteino paskirtosioms teisėsaugos institucijoms teikti prašymą palyginti duomenis su kitų dalyvaujančių valstybių į EURODAC centrinę sistemą perduotais duomenimis.

                  Protokolu užtikrinama, kad dabartinis ES lygmens asmens duomenų apsaugos lygis būtų taikomas Šveicarijos ir Lichtenšteino bei valstybių narių valdžios institucijoms pagal Protokolą tvarkant asmens duomenis. Tokiam asmens duomenų tvarkymui turėtų būti taikomas jų nacionalinėje teisėje nustatytas asmens duomenų apsaugos standartas, atitinkantis 2016 m. balandžio 27 d. Europos Parlamento ir Tarybos direktyvą (ES) 2016/680 dėl fizinių asmenų apsaugos kompetentingoms institucijoms tvarkant asmens duomenis nusikalstamų veikų prevencijos, tyrimo, atskleidimo ar baudžiamojo persekiojimo už jas arba bausmių vykdymo tikslais ir dėl laisvo tokių duomenų judėjimo, ir kuria panaikinamas Tarybos pamatinis sprendimas 2008/977/TVR.

                  Protokole nustatyta, kad Šveicarija ir Lichtenšteinas gali naudotis EURODAC teisėsaugos tikslais, prieš tai teisiškai ir techniškai įgyvendinusios Sprendimą 2008/615/TVR dėl daktiloskopinių duomenų.

                  Protokole nustatyta, kad 2004 m. spalio 26 d. Susitarime numatyti mechanizmai dėl pakeitimų turėtų būti taikomi visiems pakeitimams, susijusiems su prieiga prie EURODAC teisėsaugos tikslais.

               2018/0421 (NLE)

               Pasiūlymas

               TARYBOS SPRENDIMAS

               dėl Europos bendrijos ir Šveicarijos Konfederacijos susitarimo dėl kriterijų ir mechanizmų, padedančių nustatyti valstybę, atsakingą už valstybėje narėje ar Šveicarijoje pateikto prieglobsčio prašymo nagrinėjimą, Europos Sąjungos, Šveicarijos Konfederacijos ir Lichtenšteino Kunigaikštystės protokolo dėl prieigos prie EURODAC teisėsaugos tikslais pasirašymo Europos Sąjungos vardu

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 87 straipsnio 2 dalies a punktą, 88 straipsnio 2 dalies a punktą ir 218 straipsnio 5 dalį,

               atsižvelgdama į Europos Komisijos pasiūlymą,

               kadangi:

               (1)2015 m. gruodžio 14 d. Taryba įgaliojo Komisiją pradėti derybas su Šveicarija ir Lichtenšteinu dėl Šveicarijos ir Lichtenšteino dalyvavimo taikant duomenų palyginimo ir perdavimo teisėsaugos tikslais procedūrą, numatytą Europos Parlamento ir Tarybos reglamento (ES) Nr. 603/2013
                  4
                VI skyriuje;

               (2)derybos baigtos ir 2017 m. lapkričio 22 d. parafuotas 2004 m. spalio 26 d. Europos bendrijos ir Šveicarijos Konfederacijos susitarimo dėl kriterijų ir mechanizmų, padedančių nustatyti valstybę, atsakingą už valstybėje narėje ar Šveicarijoje pateikto prieglobsčio prašymo nagrinėjimą, protokolas;

               (3)Protokolas turėtų būti pasirašytas Europos Sąjungos vardu su sąlyga, kad jis bus sudarytas vėliau;

               (4)pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo dėl Jungtinės Karalystės ir Airijos pozicijos dėl laisvės, saugumo ir teisingumo erdvės 3 straipsnį šios valstybės narės pranešė apie savo pageidavimą dalyvauti priimant ir taikant šį sprendimą;

               (5)pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas,

               PRIĖMĖ ŠĮ SPRENDIMĄ:

               1 straipsnis

               Europos Sąjungos vardu patvirtinamas Europos bendrijos ir Šveicarijos Konfederacijos susitarimo dėl kriterijų ir mechanizmų, padedančių nustatyti valstybę, atsakingą už valstybėje narėje ar Šveicarijoje pateikto prieglobsčio prašymo nagrinėjimą, Europos Sąjungos, Šveicarijos Konfederacijos ir Lichtenšteino Kunigaikštystės protokolo dėl prieigos prie EURODAC teisėsaugos tikslais pasirašymas su sąlyga, kad tas Protokolas bus sudarytas.

               2 straipsnis

               Tarybos generalinis sekretoriatas parengia įgaliojamąjį raštą, kuriuo Protokolo derybininko nurodytam (-iems) asmeniui (-ims) suteikiami įgaliojimai pasirašyti Protokolą su sąlyga, kad jis bus sudarytas.

               3 straipsnis

               Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

               Priimta Briuselyje

                     Tarybos vardu

                     Pirmininkas

                     (1)

                        2013 m. birželio 26 d. Europos Parlamento ir Tarybos reglamentas (ES) Nr. 603/2013 dėl „Eurodac“ sistemos pirštų atspaudams lyginti sukūrimo siekiant veiksmingai taikyti Reglamentą (ES) Nr. 604/2013, kuriuo išdėstomi valstybės narės, atsakingos už trečiosios šalies piliečio arba asmens be pilietybės vienoje iš valstybių narių pateikto tarptautinės apsaugos prašymo nagrinėjimą, nustatymo kriterijai ir mechanizmai, ir dėl valstybių narių teisėsaugos institucijų bei Europolo teisėsaugos tikslais teikiamų prašymų palyginti duomenis su „Eurodac“ sistemos duomenimis ir kuriuo iš dalies keičiamas Reglamentas (ES) Nr. 1077/2011, kuriuo įsteigiama Europos didelės apimties IT sistemų laisvės, saugumo ir teisingumo erdvėje operacijų valdymo agentūra (OL L 180, 2013 6 29, p. 1).

                     (2)

                        OL L 53, 2008 2 27, p. 5.

                     (3)

                        OL L 160, 2011 6 18, p. 39.

                     (4)

                        2013 m. birželio 26 d. Europos Parlamento ir Tarybos reglamentas (ES) Nr. 603/2013 dėl „Eurodac“ sistemos pirštų atspaudams lyginti sukūrimo siekiant veiksmingai taikyti Reglamentą (ES) Nr. 604/2013, kuriuo išdėstomi valstybės narės, atsakingos už trečiosios šalies piliečio arba asmens be pilietybės vienoje iš valstybių narių pateikto tarptautinės apsaugos prašymo nagrinėjimą, nustatymo kriterijai ir mechanizmai, ir dėl valstybių narių teisėsaugos institucijų bei Europolo teisėsaugos tikslais teikiamų prašymų palyginti duomenis su „Eurodac“ sistemos duomenimis (OL L 180, 2013 6 29, p. 1).


               EUROPOS KOMISIJA
            Briuselis, 2019 01 31
            COM(2019) 31 final
            2019/0021(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasiEEE jungtiniame komitete, dėl EEE susitarimo II priedo (Techniniai reglamentai, standartai, bandymai ir sertifikavimas) ir XI priedo (Elektroniniai ryšiai, audiovizualinės paslaugos ir informacinė visuomenė) dalinio pakeitimo
            (Tekstas svarbus EEE)

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

               EEE jungtinio komiteto sprendimo projektu (pridedamu prie siūlomo Tarybos sprendimo) siekiama iš dalies pakeisti EEE susitarimo II priedą (Techniniai reglamentai, standartai, bandymai ir sertifikavimas) ir XI priedą (Elektroniniai ryšiai, audiovizualinės paslaugos ir informacinė visuomenė), siekiant įtraukti 2015 m. rugsėjo 9 d. Europos Parlamento ir Tarybos direktyvą (ES) 2015/1535, kuria nustatoma informacijos apie techninius reglamentus ir informacinės visuomenės paslaugų taisykles teikimo tvarka
                  1
               .

               •Suderinamumas su toje pačioje politikos srityje galiojančiomis nuostatomis

               Pridedamu Jungtinio komiteto sprendimo projektu išplečiamas esamos ES politikos taikymas EEE narėmis esančioms ELPA valstybėms (Norvegijai, Islandijai ir Lichtenšteinui).

               •Suderinamumas su kitomis Sąjungos politikos sritimis

               ES acquis taikymo išplėtimas EEE narėmis esančioms ELPA valstybėms jį įtraukiant į EEE susitarimą vykdomas laikantis šio susitarimo tikslų ir principų, kuriais siekiama sukurti dinamišką ir vientisą bendromis taisyklėmis ir vienodomis konkurencijos sąlygomis pagrįstą Europos ekonominę erdvę.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

               Į EEE susitarimą įtrauktini teisės aktai grindžiami Sutarties dėl Europos Sąjungos veikimo 114, 337 ir 43 straipsniais.

               Tarybos reglamento (EB) Nr. 2894/94 dėl EEE susitarimo įgyvendinimo tvarkos
                  2
                1 straipsnio 3 dalyje nustatyta, kad Taryba, remdamasi Komisijos pasiūlymu, nustato poziciją, kurios Sąjungos vardu turi būti laikomasi dėl tokių sprendimų.

               Komisija, bendradarbiaudama su EIVT, teikia EEE jungtinio komiteto sprendimo projektą, kad Taryba jį priimtų kaip Sąjungos poziciją. Komisija tikisi galėsianti jį pateikti EEE jungtiniame komitete artimiausiu metu.

               •Subsidiarumo principas (neišimtinės kompetencijos atveju)

               Pasiūlymas atitinka subsidiarumo principą dėl toliau nurodytos priežasties.

               Šio pasiūlymo tikslo, t. y. užtikrinti vidaus rinkos vientisumą, valstybės narės negali deramai pasiekti, todėl dėl siūlomo veiksmo poveikio to tikslo būtų geriau siekti Sąjungos lygmeniu.

               ES acquis įtraukimo į EEE susitarimą procesas vykdomas pagal 1994 m. lapkričio 28 d. Tarybos reglamentą (EB) Nr. 2894/94 dėl Europos ekonominės erdvės susitarimo įgyvendinimo tvarkos, kuriame patvirtinamas požiūris, kurio laikomasi.

               •Proporcingumo principas

               Pagal proporcingumo principą šiuo pasiūlymu neviršijama to, kas būtina nurodytam tikslui pasiekti.

               •Priemonės pasirinkimas

               Pagal EEE susitarimo 98 straipsnį pasirinkta priemonė yra EEE jungtinio komiteto sprendimas. EEE jungtinis komitetas užtikrina veiksmingą EEE susitarimo įgyvendinimą ir veikimą. Todėl EEE susitarime numatytais atvejais jis priima sprendimus.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Tiriamųjų duomenų rinkimas ir naudojimas

               Netaikoma.

               •Poveikio vertinimas

               Netaikoma.

               4.POVEIKIS BIUDŽETUI

               Dėl Direktyvos (ES) 2015/1535 įtraukimo į EEE susitarimą poveikis biudžetui nenumatomas.

               5.KITI ELEMENTAI

               Pagrindiniai ELPA prašomi pritaikymai

               Pagrindimas ir siūlomas sprendimas

               Sąvokos „techninė specifikacija“ apibrėžtis, 1 straipsnio 1 dalies c punktas – a pritaikymas

               Pritaikymu užtikrinama, kad sakinio dalis „žemės ūkio produktų, nurodytų Sutarties dėl Europos Sąjungos veikimo (SESV) 38 straipsnio 1 dalies [...]“ nebebūtų taikoma kaip sąvokos „techninė specifikacija“ apibrėžties dalis, grindžiant tuo, kad SESV 38 straipsnio 1 dalyje daromos nuorodos į ES BŽŪP ir BŽP priemones, iš kurių nė viena nepatenka į EEE susitarimo taikymo sritį. Identiškas pritaikymas jau taikomas pagal EEE susitarimą.

               Prašymai pateikti papildomos informacijos, 5 straipsnio 1 dalis – c pritaikymas

               Pritaikymas įtrauktas, siekiant užtikrinti pakankamą ES ir ELPA valstybių keitimąsi informacija. Reikėtų pažymėti, kad panašus pritaikymas jau taikomas pagal EEE susitarimą.

               Pastabų siuntimas, 5 straipsnio 2 dalis – d pritaikymas

               Pritaikymu patikslinama, kaip ES ir ELPA valstybės vienos kitoms turi perduoti pastabas dėl techninių reglamentų projektų. Reikėtų pažymėti, kad identiškas pritaikymas jau taikomas pagal EEE susitarimą.

               Išsamiai išdėstyta nuomonė, 6 straipsnio 1, 2 ir 7 dalys – e pritaikymas

               Siekiant aiškumo, šiuo pritaikymu užtikrinama, kad išsamios nuomonės būtų teikiamos tik tarp ELPA valstybių, t. y., kad ELPA valstybė negalėtų teikti išsamios nuomonės ES valstybei narei arba atvirkščiai.

               6 straipsnio 3–6 dalių netaikymas – f pritaikymas

               6 straipsnio 3–6 dalių nuostatose numatytas ilgesnis priėmimo atidėjimo laikotarpis tais atvejais, kai ES institucijos svarsto galimybę priimti teisės aktą srityje, kuriai taikomas nacionalinis techninio reglamento projektas. Šios nuostatos nepatenka į EEE susitarimo taikymo sritį.

               2019/0021 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi
                  EEE jungtiniame komitete, dėl EEE susitarimo II priedo
                   (Techniniai reglamentai, standartai, bandymai ir sertifikavimas) ir XI priedo (Elektroniniai ryšiai, audiovizualinės paslaugos ir informacinė visuomenė) dalinio pakeitimo

               (Tekstas svarbus EEE)

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 114, 337 ir 43 straipsnius kartu su 218 straipsnio 9 dalimi,

               atsižvelgdama į 1994 m. lapkričio 28 d. Tarybos reglamentą (EB) Nr. 2894/94 dėl Europos ekonominės erdvės susitarimo įgyvendinimo tvarkos
                  3
               , ypač į jo 1 straipsnio 3 dalį,

               atsižvelgdama į Europos Komisijos pasiūlymą,

               kadangi:

               (1)Europos ekonominės erdvės susitarimas
                  4
                (toliau – EEE susitarimas) įsigaliojo 1994 m. sausio 1 d.;

               (2)pagal EEE susitarimo 98 straipsnį EEE jungtinis komitetas gali nuspręsti iš dalies pakeisti, be kita ko, EEE susitarimo II priedą (Techniniai reglamentai, standartai, bandymai ir sertifikavimas) ir XI priedą (Techniniai reglamentai, standartai, bandymai ir sertifikavimas);

               (3)į EEE susitarimą turi būti įtraukta Europos Parlamento ir Tarybos direktyva (ES) 2015/1535
                  5
               ;

               (4)todėl EEE susitarimo II priedas (Techniniai reglamentai, standartai, bandymai ir sertifikavimas) ir XI priedas (Elektroniniai ryšiai, audiovizualinės paslaugos ir informacinė visuomenė) turėtų būti atitinkamai iš dalies pakeisti;

               (5)todėl Sąjungos pozicija EEE jungtiniame komitete turėtų būti grindžiama pridedamu sprendimo projektu,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi EEE jungtiniame komitete, dėl siūlomo EEE susitarimo II priedo (Techniniai reglamentai, standartai, bandymai ir sertifikavimas) ir XI priedo (Elektroniniai ryšiai, audiovizualinės paslaugos ir informacinė visuomenė) dalinio pakeitimo, grindžiama prie šio sprendimo pridedamu EEE jungtinio komiteto sprendimo projektu.

               2 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

                     (1)

                        OL L 241, 2015 9 17, p. 1–15.

                     (2)

                        OL L 305, 1994 11 30, p. 6–8.

                     (3)

                        OL L 305, 1994 11 30, p. 6.

                     (4)

                        OL L 1, 1994 1 3, p. 3.

                     (5)

                        2015 m. rugsėjo 9 d. Europos Parlamento ir Tarybos direktyva (ES) 2015/1535, kuria nustatoma informacijos apie techninius reglamentus ir informacinės visuomenės paslaugų taisykles teikimo tvarka (OL L 241, 2015 9 17, p. 1–15).

    ---documentbreak---

               EUROPOS KOMISIJA
            Briuselis, 2019 01 31
            COM(2019) 31 final
            PRIEDAS
            prie
            Pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasiEEE jungtiniame komitete, dėl EEE susitarimo II priedo (Techniniai reglamentai, standartai, bandymai ir sertifikavimas) ir XI priedo (Elektroniniai ryšiai, audiovizualinės paslaugos ir informacinė visuomenė) dalinio pakeitimo

               PRIEDAS

               EEE JUNGTINIO KOMITETO SPRENDIMAS

               Nr.

               kuriuo iš dalies keičiamas EEE susitarimo II priedas (Techniniai reglamentai, standartai, bandymai ir sertifikavimas) ir XI priedas (Elektroniniai ryšiai, audiovizualinės paslaugos ir informacinė visuomenė)

               EEE JUNGTINIS KOMITETAS,

               atsižvelgdamas į Europos ekonominės erdvės susitarimą (toliau – EEE susitarimas), ypač į jo 98 straipsnį,

               kadangi:

               (1)į EEE susitarimą turi būti įtraukta 2015 m. rugsėjo 9 d. Europos Parlamento ir Tarybos direktyva (ES) 2015/1535, kuria nustatoma informacijos apie techninius reglamentus ir informacinės visuomenės paslaugų taisykles teikimo tvarka
                  1
               ;

               (2)Direktyva (ES) 2015/1535 panaikinama į EEE susitarimą įtraukta Europos Parlamento ir Tarybos direktyva 98/34/EB
                  2
                su pakeitimais, padarytais Europos Parlamento ir Tarybos direktyva 98/48/EB
                  3
               , todėl ji turi būti išbraukta iš EEE susitarimo;

               (3)nors ELPA valstybės gali teikti pastabas ir išsamias nuomones dėl techninio reglamento projekto, apie kurį pranešė kitos ELPA valstybės, jos gali teikti tik pastabas dėl techninio reglamento projekto, apie kurį pranešė Sąjungos valstybės narės, ir atvirkščiai;

               (4)todėl EEE susitarimo II ir XI priedai turėtų būti atitinkamai iš dalies pakeisti,

               PRIĖMĖ ŠĮ SPRENDIMĄ:

               1 straipsnis

               EEE susitarimo II priedo XIX skyriaus 1 punkto (Europos Parlamento ir Tarybos direktyva 98/34/EB) tekstas pakeičiamas taip:

               „32015 L 1535: 2015 m. rugsėjo 9 d. Europos Parlamento ir Tarybos direktyva (ES) 2015/1535, kuria nustatoma informacijos apie techninius reglamentus ir informacinės visuomenės paslaugų taisykles teikimo tvarka (OL L 241, 2015 9 17, p. 1).

               Direktyvos nuostatos šio susitarimo tikslais pritaikomos taip:

               (a)1 straipsnio 1 dalies c punkto antra pastraipa pakeičiama taip:

               „Sąvoka „techninė specifikacija“ taip pat apima žmonėms ir gyvūnams vartoti skirtų produktų, taip pat medicinos produktų, apibrėžtų Direktyvos 2001/83/EB (2002 m. birželio 25 d. EEE jungtinio komiteto sprendimu Nr. 82/2002
                  4
                įtrauktos į Susitarimo II priedo XIII skyriaus 15 q punktą) 1 straipsnyje, ir kitų produktų gamybos būdus ir procesus, jeigu jie turi įtakos produktų charakteristikoms.“;

               (b)5 straipsnio 1 dalies pirma pastraipa papildoma taip:

               „Visas techninio reglamento projekto, apie kurį buvo pranešta, tekstas pateikiamas originalo kalba kartu su viso dokumento vertimu į vieną iš oficialiųjų Sąjungos kalbų.“;

               (c)5 straipsnio 1 dalis papildoma šia pastraipa:

               „Komisija Sąjungos vardu ir ELPA priežiūros institucija arba ELPA valstybės, tarpininkaujant ELPA priežiūros institucijai, gali prašyti pateikti papildomos informacijos apie techninio reglamento projektą, apie kurį buvo pranešta.“;

               (d)5 straipsnio 2 dalis papildoma šia pastraipa:

               „ELPA valstybių pastabas ELPA priežiūros institucija bendru suderintu pranešimu siunčia Komisijai, o Komisija ELPA priežiūros institucijai siunčia Sąjungos pastabas.“;

               (e)6 straipsnio 1, 2 ir 7 dalyse sąvokos „valstybė narė“ ir „Komisija“ pakeičiamos atitinkamai sąvokomis „ELPA valstybė“ ir „ELPA priežiūros institucija“.

               (f)6 straipsnio 3, 4, 5 ir 6 dalys netaikomos.“

               2 straipsnis

               EEE susitarimo XI priedo 5i punkto (Europos Parlamento ir Tarybos direktyva 98/34/EB) tekstas pakeičiamas taip:

               „32015 L 1535: 2015 m. rugsėjo 9 d. Europos Parlamento ir Tarybos direktyva (ES) 2015/1535, kuria nustatoma informacijos apie techninius reglamentus ir informacinės visuomenės paslaugų taisykles teikimo tvarka (OL L 241, 2015 9 17, p. 1).

               Direktyvos nuostatos šio susitarimo tikslais pritaikomos taip:

               a)1 straipsnio 1 dalies c punkto antra pastraipa pakeičiama taip:

                     5
                  „Sąvoka „techninė specifikacija“ taip pat apima žmonėms ir gyvūnams vartoti skirtų produktų, taip pat medicinos produktų, apibrėžtų Direktyvos 2001/83/EB (2002 m. birželio 25 d. EEE jungtinio komiteto sprendimu Nr. 82/2002 įtrauktos į Susitarimo II priedo XIII skyriaus 15 q punktą) 1 straipsnyje, ir kitų produktų gamybos būdus ir procesus, jeigu jie turi įtakos produktų charakteristikoms.“;

               b)5 straipsnio 1 dalies pirma pastraipa papildoma taip:

               „Visas techninio reglamento projekto, apie kurį buvo pranešta, tekstas pateikiamas originalo kalba kartu su viso dokumento vertimu į vieną iš oficialiųjų Sąjungos kalbų.“;

               c)5 straipsnio 1 dalis papildoma šia pastraipa:

               „Komisija Sąjungos vardu ir ELPA priežiūros institucija arba ELPA valstybės, tarpininkaujant ELPA priežiūros institucijai, gali prašyti pateikti papildomos informacijos apie techninio reglamento projektą, apie kurį buvo pranešta.“;

               d)5 straipsnio 2 dalis papildoma šia pastraipa:

               „ELPA valstybių pastabas ELPA priežiūros institucija bendru suderintu pranešimu siunčia Komisijai, o Komisija ELPA priežiūros institucijai siunčia Sąjungos pastabas.“;

               e)6 straipsnio 1, 2 ir 7 dalyse sąvokos „valstybė narė“ ir „Komisija“ pakeičiamos atitinkamai sąvokomis „ELPA valstybė“ ir „ELPA priežiūros institucija“.

               f)6 straipsnio 3, 4, 5 ir 6 dalys netaikomos.“

               3 straipsnis

               Europos Sąjungos oficialiojo leidinio EEE priede skelbtinas Direktyvos (ES) 2015/1535 tekstas islandų ir norvegų kalbomis yra autentiškas.

               4 straipsnis

               Šis sprendimas įsigalioja […], jei pateikti visi pranešimai pagal EEE susitarimo 103 straipsnio 1 dalį
                  6, O*.

               5 straipsnis

               Šis sprendimas skelbiamas Europos Sąjungos oficialiojo leidinio EEE skyriuje ir EEE priede.

               Priimta Briuselyje […]

                  EEE jungtinio komiteto vardu

                  Pirmininkas

                  […]

                  EEE jungtinio komiteto

                  sekretoriai

                  […]

                     (1)

                        OL L 241, 2015 9 17, p. 1.

                     (2)

                        OL L 204, 1998 7 21, p. 37.

                     (3)

                        OL L 217, 1998 8 5, p. 18.

                     (4)

                        OL L 266, 2002 1 3, p. 32 ir EEE priedas Nr. 49, 2002 10 3, p. 22.

                     (5)

                        OL L 266, 2002 1 3, p. 32 ir EEE priedas Nr. 49, 2002 10 3, p. 22.

                     (6)
                  , O*
                        [Konstitucinių reikalavimų nenurodyta.] [Konstituciniai reikalavimai nurodyti.]